સવારે રાજીબહેનના હાથે દોહાતી જમુનાના દૂધની બોઘરણામાં પડતી સેરોના મંજીરા જેવા સ્વરે મારી નિંદ્રા ઉડી, જો કે હજુ સવાર નહોતી, આ તો યોગીને જાગવાનો સમય હતો, સાડાચાર વાગ્યા હતાં. આતાભાઈ ઝોકમાંથી વાડામાં ને ત્યાંથી ઝોકમાં એમ એક પછી એક ભેંસોને દોહવા લઈ આવતા, દૂધને કેનમાં ઠાલવતા જેવા કામોમાં લાગી ગયેલાં. હું વિચારતો હતો કે આ લોકોને કોણ કહેવા આવે છે કે સવારે વહેલા ઉઠવાના ફાયદા શા છે? તેઓ તો કદી મોર્નિંગ વોક પર જતા નથી કે મોંઘેરા બ્રાન્ડેડ ચ્યવનપ્રાશ ખાતા નથી, નથી તેઓ કોઈ અખાડા કે જિમમાં જતાં, તેઓ તો તેમનું કામ જ કર્યા કરે છે, પશુપાલન એ એમની મુખ્ય અને એકમાત્ર પ્રવૃત્તિ, પણ એમાં બધુંય આવી જાય.